Leerder agter tralies ná moord op onderwyseres(Argieffoto: Unsplash) ŉ 21-jarige Vrystaatse matriekleerder is agter tralies nadat hy glo Donderdagaand ŉ onderwyseres by haar huis op Botshabelo doodgesteek het. Die motief vir die moord op die 35-jarige Matefo Mphosela, net ŉ week voor die aanvang van die gr. 12-eindeksamen, is in hierdie stadium nog onduidelik. Die leerder het Mphosela glo gisteraand omstreeks 21:00 oorval en toe doodgesteek. Nameng Sehloho, hoof van die skool waar Mphosela gewerk het, sê sy was ŉ toegewyde en hardwerkende onderwyseres wat haar leerders gehelp het om goeie punte in fisiese wetenskappe te behaal. “Ons het ŉ onberispelike opvoeder, ŉ fontein van kennis en ŉ voorbeeld van iemand in die edel onderwysberoep verloor,” het Sehloho gesê. Die LUR vir onderwys in die provinsie, dr. Tate Makgoe, het die polisie vir die vinnige inhegtenisneming geloof. Makgoe sal Mphosela se familie op Botshabelo Saterdag besoek. Die departement verskaf ook berading aan alle geraakte onderwysers en leerders.